شکایتونو کمېسیون څه باندې ۳۲۰۰ انتخاباتي جرمونه تشخیص کړي
د افغانستان د انتخاباتي شکایتونو کمېسیون، د جمهوري ریاست انتخاباتو په اړه ثبت شوي شکایتونه په درېیو برخو ویشلي، چې په کې ۳۲۷۲ شکایتونه انتخاباتي جرمونه پيژندل شوي دي.
د دغه کمېسیون مشرې زهره بیان شینواري د یکشنبې په ورځ د جنوري په پنځمه (مرغومي ۱۵مه) خبریالانو ته وویل، چې د ثبت شویو شکایتونو دوه نورې برخې د انتخاباتي تخطیو او سرغړونو په اړه دي. آغلې شینواري زیاته کړه، ۱۳۷۱ شکایتونه د انتخاباتي تخطیو، ۴۳۰۳ شکایتونه د انتخاباتي سرغړونو او ۳۲۷۲ شکایتونه د انتخاباتي جرمونو په توګه تشخیص شوي دي. د افغانستان د انتخاباتي شکایتونو کمېسیون مشرې د دغه بنسټ قانوني صلاحیتونو ته په اشارې وویل: "د شکایتونو کمېسیون د انتخاباتو اړوند جرمونه څیړلي، پيژندلي او تشخیص کړي دي او عاملین به یې د عدلي تعقیب لپاره اړوندو بنسټونو ته معرفي کوي". د دغه کمېسیون موندنې ښيي، چې تر ټولو زیات شکایتونه د بایومتریکه رایو او د نتایجو د فورم ترمنځ د توپير په اړه دي، چې شمېر یې ۶۸۸۱ ته رسېږي. د انتخاباتي شکایتونو کمېسیون د طرزالعمل په اساس، د شکایتونو له ډلبندۍ وروسته، د دغو شکایتونو د څیړنې، ارزونې، تدقیق، په اړه یې د فیصلې کولو، ابلاغولو او د فیصلې د تطبیقولو پړاونه دي، چې د آغلې شینواري پر وینا، د کمېسیون ولایتي او مرکزي دفترونه د دغو پړاونو د بشپړولو پر سر په جدي ډول کار کوي. د انتخاباتي شکایتونو کمېسیون منشي محمدقاسم الیاسي وویل، چې په جوزجان ولایت کې د ثبت شویو شکایتونو په اړه فیصله شوې ده او د یکشنبې ورځې تر پایه به د پنجشېر، پروان او بادغیس ولایتي دفترونه هم د شکایتونو په اړه خپله فیصله وکړي. هغه زیاته کړه: "نن تر شپې د دې احتمال شته چې شپږ ولایتونه خپل کار بشپړ کړي". د جمهوري ریاست د انتخاباتو په اړه د ثبت شویو شکایتونو د شمېر زیاتوالي ته په پاملرنې، د شکایتونو کمېسیون ولایتي دفترونه مکلف دي چې ټولو شکایتونو ته په خپل ټاکلي وخت کې، چې د قانون په اساس ۱۵ ورځې دي، رسیدګي وکړي. خو د دغه کمېسیون رئیسې وویل، چې په یو شمېر ولایتونو کې زیات شکایتونه ثبت شوي او ښایي دا موده یو یا دوه ورځې وغځېږي. د شکایتونو کمېسیون د معلوماتو په اساس، د جمهوري ریاست انتخاباتو د ابتدايي نتایجو په اړه څه باندې ۱۶۵۰۰ شکایتونه ثبت شوي دي. خو د شکایتونو کمېسیون تازه موندنې ښيي، چې له دې شمېرې ۱۲۵۷۸ یې مستنده شکایتونه دي.